b'\n_START_ARTICLE_\nTurn! Turn! Turn! (To Everything There Is a Season)\n_START_SECTION_\nPete Seegerin versio\n_START_PARAGRAPH_\nFolk-muusikko ja aktivisti Pete Seeger kirjoitti kappaleen vuonna 1959 omien sanojensa mukaan vastalauseeksi levy-yhti\xc3\xb6ns\xc3\xa4 vaatimukseen tehd\xc3\xa4 helpommin l\xc3\xa4hestytt\xc3\xa4vi\xc3\xa4 ja v\xc3\xa4hemm\xc3\xa4n provosoivia lauluja. H\xc3\xa4n lainasi sanoituksen Raamatun Saarnaajan kirjasta (luku 3, jakeet 1\xe2\x80\x938). Seeger teki siihen yksinkertaisen s\xc3\xa4velen, jota h\xc3\xa4n itse vertasi kappaleeseen \xe2\x80\x9dTuiki, tuiki t\xc3\xa4ht\xc3\xb6nen\xe2\x80\x9d. Seeger kertoi laulun synnyst\xc3\xa4 vuonna 1988:_NEWLINE_\xc2\xbbSain kirjeen julkaisijaltani, jossa h\xc3\xa4n sanoi: \xe2\x80\x9dPete, en voi myyd\xc3\xa4 n\xc3\xa4it\xc3\xa4 kirjoittamiasi protestilaulujasi\xe2\x80\x9d. Ja olin vihainen. Istuin alas nauhurin kanssa ja sanoin: \xe2\x80\x9dEn voi kirjoittaa sellaisia kappaleita, joita haluat. Tarvitset siihen jonkun muun. Osaan kirjoittaa vain t\xc3\xa4llaisia lauluja.\xe2\x80\x9d Otin taskustani paperilappusen ja improvisoin siihen melodian vartissa. Ja l\xc3\xa4hetin sen h\xc3\xa4nelle (julkaisijalle). Viikon p\xc3\xa4\xc3\xa4st\xc3\xa4 sain h\xc3\xa4nelt\xc3\xa4 kirjeen, jossa sanottiin: \xe2\x80\x9dMahtavaa! Juuri sit\xc3\xa4 mit\xc3\xa4 etsin.\xe2\x80\x9d\xc2\xbb_NEWLINE_(Pete Seeger)_NEWLINE_Seeger esitti kappaletta heti sen valmistuttua, mutta h\xc3\xa4n ei levytt\xc3\xa4nyt sit\xc3\xa4 ennen hein\xc3\xa4kuuta 1962, jolloin t\xc3\xa4m\xc3\xa4n esitys New Yorkin Bitter End -y\xc3\xb6kerhossa nauhoitettiin. Konsertista koostettiin albumi The Bitter and the Sweet, ja \xe2\x80\x9dTurn! Turn! Turn!\xe2\x80\x9d oli sen kuudes raita. Albumin julkaisi Columbia Records marraskuussa 1962.\n_START_SECTION_\nTaustaa ja \xc3\xa4\xc3\xa4nitys\n_START_PARAGRAPH_\n\xe2\x80\x9dTurn! Turn! Turn!:in\xe2\x80\x9d sovittaminen folk rockiksi ja The Byrdsin kolmanneksi singleksi oli yhtyeen kitaristi-laulajan Jim McGuinnin (my\xc3\xb6h. Roger McGuinn) idea. Kappale oli h\xc3\xa4nelle tuttu, sill\xc3\xa4 h\xc3\xa4n oli Pete Seegerin fanina kuullut sit\xc3\xa4 h\xc3\xa4nen esitt\xc3\xa4m\xc3\xa4n\xc3\xa4\xc3\xa4n 1960-luvun alussa, mink\xc3\xa4 lis\xc3\xa4ksi h\xc3\xa4n oli ollut kitaristina The Limeliters -yhtyeen vuoden 1962 cover-versiolla. McGuinn soitti kitaraa my\xc3\xb6s Judy Collinsin vuoden 1963 versiolla, jonka h\xc3\xa4n itse sovitti. McGuinnin tytt\xc3\xb6yst\xc3\xa4v\xc3\xa4 oli pyyt\xc3\xa4nyt t\xc3\xa4t\xc3\xa4 laulamaan kappaletta yhtyeen keikkabussissa hein\xc3\xa4kuun 1965 Yhdysvaltain-kiertueen aikana, ja syyskuun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 Byrds yritti ensimm\xc3\xa4isen kerran harjoitella sit\xc3\xa4 studiossa. Saman kuun 10. p\xc3\xa4iv\xc3\xa4n\xc3\xa4 \xc3\xa4\xc3\xa4nitettiin lopullinen versio. Joidenkin tietojen mukaan siit\xc3\xa4 otettiin jopa 50\xe2\x80\x9378 ottoa, ennen kuin lopputulokseen oltiin tyytyv\xc3\xa4isi\xc3\xa4._NEWLINE_Kappaleen on katsottu sopineen Byrdsin materiaaliin hyvin, sill\xc3\xa4 se muistutti yhtyeen ensimm\xc3\xa4ist\xc3\xa4 suurta hitti\xc3\xa4, \xe2\x80\x9dMr. Tambourine Mania\xe2\x80\x9d. Lis\xc3\xa4ksi pidettiin t\xc3\xa4rke\xc3\xa4n\xc3\xa4, ettei kappale ollut kahden ensimm\xc3\xa4isen singlen tavoin Bob Dylanin kirjoittama, sill\xc3\xa4 yhtyett\xc3\xa4 oli arvosteltu siit\xc3\xa4, ett\xc3\xa4 se tukeutui liikaa h\xc3\xa4nen s\xc3\xa4vellyksiins\xc3\xa4.\n_START_SECTION_\nJulkaisu ja vastaanotto\n_START_PARAGRAPH_\nVaikka yhtyeen manageria Jim Dicksonia hiukan arvelutti kappaleen raamatullinen teksti, antoi h\xc3\xa4n asian kuitenkin olla. \xe2\x80\x9dTurn! Turn! Turn!\xe2\x80\x9d ilmestyi singlen\xc3\xa4 1. lokakuuta 1965 ja se nousi joulukuuhun menness\xc3\xa4 Yhdysvaltain Billboard Hot 100 -listan k\xc3\xa4rkeen. Se oli ykk\xc3\xb6sen\xc3\xa4 kolme viikkoa ja s\xc3\xa4ilyi listalla kaikkiaan nelj\xc3\xa4toista viikkoa. Singlen julkaisi Columbia Records B-puolenaan \xe2\x80\x9dShe Don\xe2\x80\x99t Care About Time\xe2\x80\x9d._NEWLINE_\xe2\x80\x9dTurn! Turn! Turn!:in\xe2\x80\x9d menestykseen Yhdysvalloissa on katsottu vaikuttaneen sen puhutteleva sanoitus siit\xc3\xa4, kuinka maailmassa kaikella on aikansa ja paikkansa. Musiikkitoimittaja Jake Nyman toteaa kirjassaan Kovan p\xc3\xa4iv\xc3\xa4n ilta, ett\xc3\xa4 \xe2\x80\x9dkansalaisoikeusliikkeen, Vietnamin sodan ja rotumellakoiden nostattamien rauhanmarssien sekaan n\xc3\xa4m\xc3\xa4 ikiaikaiset raamatulliset viisaudet sopivat paremmin kuin hyvin\xe2\x80\x9d. Erityisesti viimeist\xc3\xa4 rivi\xc3\xa4 \xe2\x80\x9dA time for peace, I swear it\xe2\x80\x99s not too late\xe2\x80\x9d on pidetty l\xc3\xa4hes t\xc3\xa4ydellisen\xc3\xa4 sanomana joulun 1965 l\xc3\xa4hestyess\xc3\xa4._NEWLINE_\xc2\xbbSe (kappale) oli siihen aikaan folk-standardi, mutta soittaessani se muuttui rock and rolliksi, koska olin suunnitellut sen sellaiseksi. [...] Ajattelimme, ett\xc3\xa4 se olisi hyv\xc3\xa4 single. Siin\xc3\xa4 oli kaikki; hyv\xc3\xa4 sanoma, hyv\xc3\xa4 melodia ja rytmi.\xc2\xbb_NEWLINE_(Roger McGuinn)_NEWLINE_My\xc3\xb6s kappaleen s\xc3\xa4velt\xc3\xa4j\xc3\xa4 Pete Seeger piti The Byrdsin versiosta, vaikka ei ollutkaan suuri rock and roll -musiikin yst\xc3\xa4v\xc3\xa4._NEWLINE_Yhdysvaltain ulkopuolella singlen julkaisi CBS Records. Painosten B-puolena oli l\xc3\xa4hes poikkeuksetta Yhdysvaltain tavoin \xe2\x80\x9dShe Don\xe2\x80\x99t Care About Time\xe2\x80\x9d. Britanniassa kappale ylsi kahdeksan listaviikon aikana korkeimmillaan sijalle 26. L\xc3\xa4nsi-Saksassa kappale p\xc3\xa4\xc3\xa4si sijalle kahdeksan ja Alankomaissa sijalle viisitoista.\n_START_SECTION_\nMuita versioita\n_START_PARAGRAPH_\nPete Seegerin ja The Byrdsin lis\xc3\xa4ksi kappaletta ovat esitt\xc3\xa4neet lukuisat muutkin yhtyeet ja artistit. Vuonna 1962 sen levytti The Limeliters -yhtye albumilleen Folk Matinee. Seuraavana vuonna sen julkaisi folk-laulajatar Judy Collins albumillaan Judy Collins 3. The Byrdsin kitaristi-laulaja Jim McGuinn soitti molemmissa levytyksiss\xc3\xa4 kitaraa, mink\xc3\xa4 lis\xc3\xa4ksi h\xc3\xa4n sovitti Collinsin version._NEWLINE_Kappaleen ovat levytt\xc3\xa4neet my\xc3\xb6s muun muassa Dolly Parton, The Seekers, Wilson Philips, Belle & Sebastian, Nina Simone ja Larry Norman.'